Peter Hjort Nielsen, indehaver af P.H. Auto i Nibe ved ikke om han skal grine eller græde over de mange huller i vejene i Aalborg Kommune lige nu. På den ene side føler han med sine kunder, der får bilernes hjul og ophæng ødelagt - på den anden side giver det ham masser af arbejde. Ifølge ham har vejskader aldrig betydet så mange skader som nu. -Jeg vil tro, at fire ud af fem skader på hjulene direkte skyldes, at de har været i et hul. Det betyder typisk knækkede fjedre og ødelagte styrebolte. TV2/Nord talte i dag med tre tilfældige bilejere på en tankstation. To af dem har haft dyre skader efter at have været en tur i et vejhul i Aalborg Kommune. Anders Vestergaard fra Frederikshavn er en af dem. -Jeg kører hver dag fra Frederikshavn til Klarup og støder på huller overalt, asfalt der er brækket op, så både hjul og fælge tager skade. Anders Vestergaard har netop haft sin bil på værksted af samme grund, og den tur kostede ham 20.000 kroner.

Referat:
Huller i vejene er en dyr fornøjelse for bilejere.